આજના શિક્ષણ અને જીવાતા જીવન વચ્ચેનો તફાવત. આજે બાળક જે ભણે છે અને જે જીવે છે એમાં ખૂબ અંતર છે. આજનું શિક્ષણ કદાચ જીવનલક્ષી કે વાસ્તવલક્ષી બનવાને બદલે પરીક્ષાલક્ષી કે ગુણલક્ષી બનીને રહી ગયું છે ગુજરાતમાં જેઓ હાસ્યસમ્રાટ તરીકે ઓળખાય છે તે શાબુદ્દીન રાઠોડની એક સરસ મજાની જોક છે. એક વખત બે બહેનો શાક માર્કેટ ગયા. બંને શાક અને ફળો લેતા હતા ત્યારે એક શાકવાળાએ એમાંથી એક બહેનને કહ્યું, આ તમારી સાથે જે બહેન આવ્યા છે એ બહુ ભણેલા લાગે છે. એવું તમે શા પરથી કહી શકો? એ બહેને પૂછ્યું. શાકવાળાએ કહ્યું, એમણે પહેલા ટમેટા લીધા, એની પર રીંગણા મુક્યા, એની પર બટેટા અને પછી માથે તરબૂચ મુક્યું એટલે કહું છું. આમ તો આપણે આ જોક સાંભળીને આપણે હસી પડીએ છીએ પરંતુ થોડો ગંભીરતાથી વિચાર કરીએ તો લાગે કે વાત ખરેખર સાચી છે.